
KISKŐRÖS VÁROS POLGÁRMESTERE


ELŐTERJESZTÉS
(sürgősséggel a Képviselő-testület 2024. február 21-i ülésére)


TÁRGY: 	KISKŐRÖS VÁROS TELEPÜLÉSRENDEZÉSI TERVE (SZERKEZETI TERV, SZABÁLYOZÁSI TERV, HELYI ÉPÍTÉSI SZABÁLYZAT) MÓDOSÍTÁSÁNAK ELŐKÉSZÍTÉSE (EGYSZERŰSÍTETT ELJÁRÁS)


A Képviselő-testület a 119/2023. számú határozatával, illetve annak mellékletét képező tartalommal kezdeményezte Kiskőrös város településrendezési eszközeinek módosítását. Tekintettel ara, hogy a rendezési terv módosítási kezdeményezésével eljárási cselekmény nem került lefolytatásra és időközben a lakosság és az Önkormányzat részéről újabb módosítási területek jelentkeztek, a Képviselő-testület a 119/2023. számú határozatát visszavonta.
A településtervek tartalmáról, elkészítésének és módosításának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) vonatkozó szakaszai alapján, jelen határozat-tervezet 1. melléklete szerinti kérelmek a rendezési terv egyszerűsített eljárásban történő lefolytatását teszik lehetővé. A határozat-tervezet 1. számú melléklete tartalmazza a 119/2023. sz. Képviselő-testületi határozatban foglalt egyszerűsített eljárással és az új és egyszerűsített eljárással lefolytatható módosítási tételeket.

A Korm. rendelet 7. §-a alapján a település főépítésze és a településtervező a Képviselő-testületnek címzett feljegyzésben határozzák meg a módosítás megalapozó vizsgálatát és az alátámasztó javaslat tartalmát. A megalapozó vizsgálat és az alátámasztó javaslat tartalmi követelményeit a Korm. rendelet 1. és 2. számú melléklete tartalmazza.
A határozat-tervezet 1. számú mellékletét képező módosításokhoz készülő megalapozó vizsgálat és alátámasztó javaslat készítésével kapcsolatban, a településrendezési feladat mértékét tekintve, a város főépítésze és a várostervező a határozat-tervezet 2. számú mellékletét képező nyilatkozatban foglaltak szerint határozta meg a tervezési dokumentációt.

Az egyszerűsített eljárást tartalmazó módosítási kérelmek nem tartalmaznak új beépítésre szánt terület kijelölését.

Az Önkormányzat kiadásainak csökkentése érdekében a módosítási kérelmek szerint lebontott árajánlat kérése javasolt, a településrendezési szerződésekben rögzíthető, hogy kérelmezők vállalják a módosítási igényük szerinti költséghányadot.

A sűrgősségi előterjesztés indoka, hogy a módosítási dokumentáció az anyagkiküldést követően vált véglegessé.

A fentiek alapján javasolom, hogy a Képviselő-testület a rendezési terv módosításával kapcsolatosan a határozat-tervezetben foglaltak szerint döntsön.


Kiskőrös, 2024. február 19.

	Domonyi László sk.
	polgármester 







HATÁROZAT-TERVEZET

A Képviselő-testület
1) felkéri a polgármestert, hogy Kiskőrös Város Településrendezési Tervének (helyi építési szabályzat, szerkezeti terv, szabályozási terv) módosítását a határozat - tervezet 1. számú mellékletében foglaltak szerint, a várostervezési szakmai kiegészítések figyelembe vételével, a megváltozott magasabb rendű jogszabályoknak, módosult megyei területrendezési tervnek való megfeleltetéssel, a szöveges és rajzi részek közötti esetleges ellentmondások tisztázásával, a végrehajtott szabályozások átvezetésével, a jogalkalmazás során felmerült kérdések tisztázásával készítse elő és tegye meg a szükséges eljárás lefolytatásával kapcsolatos intézkedéseket, illetve a rendezési terv módosítását egyszerűsített eljárás keretében folytassa le.
2) a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendeletben foglaltak alapján - a határozat-tervezet 2. számú melléklete szerinti - 7 részterületre vonatkozó településrendezési eszközök módosításához kapcsolódó megalapozó vizsgálat és alátámasztó javaslat tartalmáról szóló főépítészi és várostervezői feljegyzésben a kizárólag releváns munkarészek elkészítésével egyetért.
3) felhatalmazza a polgármestert, hogy a településrendezési eszközök módosításához szükséges állami ingatlan-nyilvántartási térképi adatbázis adatait Kiskőrös város közigazgatási területére vonatkozóan digitális formában, térítésmentesen kérje meg.
4) felhatalmazza a polgármestert a településrendezési szerződések előkészítésére és a módosítások kérelmezőivel történő megkötésére.

Felelős:  	polgármester
Határidő:  	azonnal

